12.1.2022
DA
Den Europæiske Unions Tidende
C 15/131 Torsdag den 20. maj 2021
17. understreger dog, at den ekstreme befolkningskoncentration i visse byområder allerede har haft negative bivirkninger såsom trafikpropper, stigende bolig- og transportudgifter, forurening, utilstrækkelig vandforsyning, problemer med bortskaffelse af affald, højt energiforbrug, forringelse af livskvaliteten og ukontrolleret byspredning samt en betydelig risiko for fattigdom og social udstødelse samt usikkerhed for visse befolkningssegmenter; understreger, at disse negative virkninger derfor har ført til, at de lokale myndigheder ikke er i stand til at sørge for tjenesteydelser til alle indbyggere i byområder; advarer om nogle af de negative virkninger på folkesundheden som følge af høj befolkningskoncentration i byområder, der er blevet afdækket af covid-19-pandemien;
18. bemærker, at migration har direkte indvirkning på, hvor inklusive byer kan være, hvilket fordrer skræddersyede politiktiltag og støtteforanstaltninger i forskellige territoriale sammenhænge; minder om, at økonomiske migranter bidrager med mere i form af skatter og sociale bidrag, end de modtager i individuelle ydelser; understreger behovet for at styrke integrationspolitikkerne og støtte de lokale og regionale myndigheder i denne henseende;
Målrettede tiltag: Jagten på løsninger på problemerne ved demografisk tilbagegang
19. understreger betydningen af de nuværende initiativer såsom Det Europæiske Innovationspartnerskab inden for Aktiv og Sund Aldring, intelligente omgivelser og videns- og innovationsfællesskaberne vedrørende digitale forhold og sundhedsforhold under EIT; opfordrer Kommissionen til i sin håndtering af de demografiske udfordringer, som EU's regioner står over for, at tage de løsninger i betragtning, som disse initiativer allerede har udviklet til tilpasning til de demografiske forandringer; understreger betydningen af den europæiske referenceramme for kvalifikationer for livslang læring med henblik på at støtte uddannelse og erhvervsuddannelse i affolkningstruede områder;
20. understreger, at lokale, regionale og nationale myndigheder, fagorganisationer og ngo'er er afgørende for at indkredse og vurdere specifikke investeringsbehov i landdistrikter og byområder for mobilitet, territorial tilgængelighed og basale tjenester og dermed for at frigøre potentialet i de berørte områder, herunder økonomiske, sociale og demografiske tendenser; mener derfor, at de bør spille en afgørende rolle som aktive deltagere i udviklingen af territoriale strategier, der udspringer af lokalsamfundene; fremhæver betydningen af så vidt muligt at afsætte budgetmidler specifikt til bestræbelser på at vende den demografiske udvikling i alle relevante EU-programmer og af at foretage konsekvensanalyser af offentlige politikkers virkninger på demografien; påpeger, at en territorial tilgang til brugen af EU-instrumenter, herunder bæredygtig udvikling i byområderne, lokaludviklingsstrategier styret af lokalsamfundet og integrerede territoriale investeringer kan være et nyttigt redskab, som kan bruges til at skabe og fastholde arbejdspladser, gøre regionerne mere tiltrækkende og øge adgangen til tjenester på lokalt niveau; anerkender det betydelige potentiale, der ligger i kredsløbsøkonomien og bioøkonomien, for så vidt angår at genrejse disse områders levedygtighed og efterlyser i den henseende skræddersyet teknisk bistand til at støtte lokale og regionale myndigheder med udformning og gennemførelse af disse strategier, bl.a. ved brug af deltagelsesbaserede metoder, der inddrager lokale interessenter og civilsamfund;
21. påpeger behovet for at udvikle en EU-landdistriktsdagsorden med sigte på at forbedre landdistrikters og fjerntliggende områders tilgængelighed, tiltrækningskraft og bæredygtige udvikling for dermed at udvirke positive virkninger, der gør forsyningskæden og det indre marked velfungerende; bemærker, at disse områders tilgængelighed og tiltrækningskraft kan forbedres gennem adgang til kapital for iværksættere og SMV'er og investeringer i innovations­ økosystemer for at støtte videnskabelse og teknologisk spredning samt gennem levering af offentlige og væsentlige tjenester af høj kvalitet, digitalisering, herunder for små virksomheder, digital innovation og digital konnektivitet og transporttjenester af høj kvalitet; mener, at de lokale og regionale myndigheder bør indkredse det tilstrækkelige niveau af offentlige tjenesteydelser, og at begrebet »rural-proofing« bør anvendes til at imødekomme landdistrikternes og fjerntliggende områders specifikke behov med fokus på politikgennemførelse og opnåelse af passende løsninger;
22. gentager, at transportnet kan spille en afgørende rolle med hensyn til at tackle demografiske ændringer og standse affolkningen ved at styrke forbindelserne mellem land og by, herunder gennem investeringer i offentlig transport og andre mobilitetstjenester i landdistrikterne; understreger i denne forbindelse betydningen af at forbedre transportinfrastrukturen, herunder gennem vedligeholdelse og revitalisering af eksisterende transportforbindelser og etablering af forbindelser til TEN-T, som er særligt vigtige i landdistrikter, randområder, øer og i regionerne i den yderste periferi, gennem støtte til overgangen til bæredygtige og intelligente transportnet og styrkelse af interoperabiliteten i transportsystemerne som led i strategien for bæredygtig og intelligent mobilitet;